
סדר היום:
1.
הארכת מועדים לפי סעיף 10(ו) לחוק מימון מפלגות, התשל"ג-1973 (הארכה נוספת)

נכחו:
חברי הוועדה: 
יעקב ליצמן – היו"ר

שי חרמש

שלי יחימוביץ'

אמנון כהן

סטס מיסז'ניקוב

אבשלום (אבו) וילן (מ"מ)

מוזמנים:
עו"ד יוסף אפשטיין
-
מנהל היחידה לביקורת מימון מפלגות, משרד מבקר המדינה 

אדוארד בלאו
-
מנכ"ל מפלגת עלי"ה

ייעוץ משפטי:  
שגית אפיק


אפרת קוצ'ינסקי

ייעוץ כלכלי:
סמדר אלחנני

מנהל הוועדה:
טמיר כהן
רשמת פרלמנטרית: אירית שלהבת
הארכת מועדים לפי סעיף 10(ו) לחוק מימון מפלגות, התשל"ג-1973 (הארכה נוספת)

היו"ר יעקב ליצמן:


בוקר טוב. אני מבקש לפתוח את ישיבת ועדת הכספים. הסעיף הראשון על סדר היום הוא הארכת מועדים לפי סעיף 10(ו) לחוק מימון מפלגות, התשל"ג-1973. דחיתי את הדיון מאתמול להיום כי רציתי לשמוע את עמדת מבקר המדינה. האם יש עמדה למבקר המדינה?

יוסף אפשטיין:

אני מנהל היחידה לביקורת מימון מפלגות. עמדת מבקר המדינה, שוועדת הכספים הלכה מעל ומעבר כאשר האריכה את המועד בשלושה שבועות. זה היה אמור לפצות את כל המפלגות על האיחורים שלהן. הנימוק של חלק מן המפלגות לאיחור הוא המצב בצפון, אך המצב בצפון נוצר אחרי שכל הדוחות הכספיים היו צריכים כבר להיות אצל רואה החשבון מוכנים להגשה למבקר המדינה. כלומר, הטיעון של הצפון הוא בדרך כלל רק תואנה. 


דבר שני, המשמעות של דחייה נוספת מעבר ל-15 ביולי היא שיבוש כל הליכי העבודה במשרד מבקר המדינה. 

אמנון כהן:


כתוב כאן אוגוסט, לא יולי. 

היו"ר יעקב ליצמן:


ועדת הכספים האריכה בעוד חודש. 

יוסף אפשטיין:

המשמעות של דחייה נוספת היא שיבוש כל הליכי העבודה במשרד מבקר המדינה. ביחידה הזאת לא עובדים במשך כל ימות השנה כל העובדים שעושים ביקורת, אלא 25 עובדים נלקחו מכל מיני משימות אחרות בחטיבות השונות במשרד. ערכנו את תוכנית העבודה בידיעה שהביקורת תיערך בחודשים אוגוסט וספטמבר. כאשר מאריכים את המועד, כל התוכנית משתבשת. לא רק העובדים האלה לא יוכלו לעבוד אלא גם עובדים נוספים שעוסקים במטלות אחרות. 

היו"ר יעקב ליצמן:


רבותי חברי הכנסת, מישהו רוצה להתייחס לזה?

יוסף אפשטיין:

יש לי עוד הערה. על-פי החוק היו אמורים להגיש 84 מערכות חשבוניות. הוגשו לנו 39 מערכות חשבוניות, 45 טרם הוגשו. 

היו"ר יעקב ליצמן:


כלומר יש מפלגות שטרם הגישו?

יוסף אפשטיין:

כן, יש מפלגות שלא הגישו. 45 מערכות טרם הוגשו. חלקם הגישו בקשה לדחייה. התוצאה, שכל מי שהיה בסדר והגיש בזמן ילקה בגלל כל אלה שהגישו באיחור, מכיוון שה-15 אחוזים משתלמים כאשר ניתן דוח חיובי של מבקר המדינה, ודוח של מבקר המדינה לא יוכל להינתן בזמן אם תינתן דחייה נוספת. גם כך דחייה של 3 שבועות משבשת את כל סדר העניינים. 

היו"ר יעקב ליצמן:


אני מוכן להתמודד עם כל טענה של מי שיגיד שהוא לא מוכן עדיין, שהיה לו פנצ'ר כאן או שם. בסדר, אפשר לדחות את זה פעם אחת. אבל לא דוחים פעמיים. אם מישהו אומר: מלחמה, גיוס, פה ושם – בסדר, כך זה הולך: הדרום סובל בגלל הצפון, הצפון סובל מהמרכז, כך כל ישראל חברים זה לזה, כך אנו רגילים. אני מציע בכל זאת לאפשר דחייה לפנים משורת הדין. אני מוכן אפילו עד כדי כך – נדמה לי שנקבע תאריך בחוק מתי יש לפרסם. אפשר להאריך את זה. אני מוכן להאריך את המועד פעם אחת, וזהו, לעוד שבועיים, ובזה יסתיים הדבר. 

אבשלום (אבו) וילן:


אדוני היושב-ראש, למה מענישים את אלה שנהגו כשורה? הוא לא צריך לחכות. 

אמנון כהן:


מי שהגיש – תאשר. 

יוסף אפשטיין:

אי אפשר, מכיוון שיש איזון הדדי בין מערכות שונות של מפלגות. 

אבשלום (אבו) וילן:


הוא אומר שאם אני למשל עשיתי עסקים עם מפלגת העבודה, עד שלא יגמור לבדוק את חשבונות מפלגת העבודה לא יוכל לנעול. אבל זה בשוליים שבשוליים. אני בעד שתתן ארכה אחרונה עד 15 באוגוסט והוא יכול לגמור את הבקרה על כל מפלגות פרט להצלבות, בלי לעכב. 

היו"ר יעקב ליצמן:


אני רוצה לקרוא לך מכתב שכתב חבר הכנסת בנימין אלון: "עקב גיוסם בצו 8 של אנשי הכספים הבקיאים בניהול השוטף של הסיעה, אבקש לקבל ארכה של כשבועיים לצורך הגשת הדוח למבקר המדינה". האם אני יכול להגיד לו לא?

יוסף אפשטיין:

הוא ביקש ארכה וקיבל. 

אבשלום (אבו) וילן:


האנשים האלה גויסו רק בשבוע האחרון. כאשר כתב את המכתב טרם גייסו אנשי מילואים. תעזוב, זה סיפורי מעשיות. אני בעד לתת להם, אבל זה לא מכובד. 

אבשלום (אבו) וילן:


מה חבר הכנסת וילן היה אומר אילו מישהו מהמפלגה השנייה היה אומר כך על מרצ? תעזוב. יש לי מכתב גם מעו"ד יוסי כץ מפלגת העבודה מ-26 ביוני שביקש לדחות את הגשת הדוח. 

אמנון כהן:


ש"ס לא ביקשה ארכה. 

היו"ר יעקב ליצמן:


יש גם בקשה של מפלגת ישראל ביתנו. ארכה של שבועיים לא נראית לי אסון, אבל נודיע שזה סוף פסוק. 

סטס מיסז'ניקוב:


האם אפשר להאריך עד 20 באוגוסט?

היו"ר יעקב ליצמן:


בין כה הארכנו עד 20 באוגוסט. הרי הארכנו כבר אוטומטית עד 15 באוגוסט. 

שלי יחימוביץ':


מה התאריך האחרון להגשת הדוחות על-פי החוק?

יוסף אפשטיין:

הם היו חייבים להגיש דוחות עד 24 ביולי. ניתנה ארכה של 3 שבועות. 

היו"ר יעקב ליצמן:


נאפשר ארכה עד 25 באוגוסט לכל המפלגות. 

שגית אפיק:


צריך לפרסם את זה ברשומות. 

יוסף אפשטיין:

פירוש הדחייה הנוספת, שהגשת התוצאות נדחתה בלמעלה מ-5 שבועות. 

אבשלום (אבו) וילן:


את זה אנחנו לא מקבלים. 

יוסף אפשטיין:

יתכן שלא נספיק וניאלץ לבקש ארכה. אנחנו נשתדל. 

היו"ר יעקב ליצמן:


כאשר הוחלט על ארכה של 3 שבועות להגשת הדוחות לא ביקשתם ארכה, כלומר לא הייתם זקוקים לזמן נוסף. עכשיו בעקבות 10 הימים הנוספים אתה מבקש לדחות את מועד הגשת התוצאות בעוד 5 שבועות ואחר-כך כשזה יבוא לדיון תבקש ארכה של חודשיים. אם תרצה, אתן לכם ארכה של 10 ימים. בזה סיימנו את הדיון. נדמה לי שיש בינינו הסכמה, אז נצביע. 

אבשלום (אבו) וילן:


הוא אומר שאין לו עיכובים. סוף ספטמבר זה חודש של חגי ישראל וממילא עובדים רק חלקית. מפלגה מסודרת יודעת שהיא מקבלת 15% כדי לשלם לספקים, לעובדים וכן הלאה. אי אפשר להסכים לדחיית האישורים שלהם כי נהיה חייבים כסף לאנשים. קבענו ארכה של 10 ימים. תעשו מאמץ. אני לא מציע לתת שום ארכות נוספות. במשרד מבקר המדינה יכולים לסיים את הבדיקות של כל הדוחות שכבר הוגשו.

היו"ר יעקב ליצמן:


יש לי שאלה אחרת למבקר. בעצם אתם יכולים לשחרר את אלה שעברו ביקורת. האם אתם חוששים שאחר-כך תמצאו משהו שישפיע על התוצאות? 

יוסף אפשטיין:

לא רק זה, אלא יש כל מיני בעיות לוגיסטיות. 

היו"ר יעקב ליצמן:


תן לי דוגמה אחת לדבר שאתה לא יכול לעשות עכשיו כל עוד לא הוגשו כל הדוחות. הרי אם יתברר לאחר מכן שאתה צריך להוריד להם כסף, יש לכם את השוטף כל הזמן ותוכלו להוריד להם כסף.

אבשלום (אבו) וילן:


אין קשר בין כספי הבחירות לבין התקציבים השוטפים. 

היו"ר יעקב ליצמן:


מה זה משנה? אבל יש לך אותם ביד ואפשר להוריד שם. 

אמנון כהן:


המפלגה צריכה לשלם. מאין תשלם?

יוסף אפשטיין:

עדיין לא ביקשתי ארכה, אמרתי שנשתדל מאוד, אבל עליי להבהיר שיתכן ונבקש. 

היו"ר יעקב ליצמן:


הוועדה מציעה להוסיף עוד 10 ימים, לקבוע שהדוחות יוגשו עד 25 באוגוסט. 

אמנון כהן:


למשרד מבקר המדינה אנחנו לא מאריכים את המועדים, אלא אם כן יבקשו.

היו"ר יעקב ליצמן:

 
מי בעד? מי נגד?

הצבעה

בעד ההצעה להאריך מועדים לפי חוק מימון מפלגות, התשל"ג-1973 עד 25.8.2006 – רוב

נגד – אין

נמנעים – אין 

ההצעה נתקבלה.

היו"ר יעקב ליצמן:


הוחלט להאריך את מועד הגשת הדוחות למשרד מבקר המדינה עד 25 באוגוסט 2006. תודה רבה. 


אם תוכלו לשחרר לאלה שהגישו כבר דוחות, מה טוב. 

יוסף אפשטיין:

זה לא ניתן מבחינה לוגיסטית. 

הישיבה ננעלה בשעה 09:45
